ไทยพาณิชย์รุกตราสารหนี้สั้น
ส่ง4กองทุนขายรวม2.3หมื่นล.มองดอกเบี้ยขึ้นเร็วตามเงินเฟ้อ
31 ส.ค. 2554

ส่ง4กองทุนขายรวม2.3หมื่นล.มองดอกเบี้ยขึ้นเร็วตามเงินเฟ้อ
บลจ.ไทยพาณิชย์ รุกตราสารหนี้ระยะสั้น เปิดขาย 4 กองทุนรวม 2.3 หมื่นล้านบาท กรุงไทยส่ง 2 กอง จ่าย 3.65%
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทยังคงแนะนำกลยุทธ์การลงทุนในช่วงดอกเบี้ยปรับตัวขึ้น โดยเน้นลงทุนตราสารหนี้ระยะสั้นไม่เกิน 1 ปี เพื่อลดความเสี่ยงจากการลงทุนและไม่เสียโอกาสหากดอกเบี้ยปรับเพิ่มขึ้น
บริษัทอยู่ระหว่างเสนอขายพร้อมกัน 4 กองทุน มูลค่ารวม 2.3 หมื่นล้านบาท คาดให้ผลตอบแทน 3.25-3.50% ต่อปี ลงทุนขั้นต่ำ 1 หมื่นบาท
กองทุนที่เสนอขายตั้งแต่วันนี้จนถึงวันที่ 31 ส.ค. 2554 ประกอบด้วย กองทุนเปิดไทยพาณิชย์ตราสารหนี้ 6M33 อายุ 6 เดือน คาดผลตอบแทน 3.50% ต่อปี ลงทุนในพันธบัตรรัฐบาลไทย 55.50% Euro Medium Term Note (EMTN) ธนาคาร Industrial and Commercial Bank of China (ICBC) 24.50% และตั๋วแลกเงินธนาคารนครหลวงไทย 20% ปิดความเสี่ยงอัตราแลกเปลี่ยนแล้ว
นอกจากนี้ มีกองทุนที่ลงทุนตราสารหนี้ในประเทศซึ่งเสนอขายจนถึงวันที่ 5 ก.ย. 2554 ประกอบด้วย กองทุนเปิดไทยพาณิชย์ตราสารหนี้ในประเทศ 3M11 อายุ 3 เดือน คาดผลตอบแทน 3.25% ต่อปี ลงทุนพันธบัตรรัฐบาลไทย 55.50% ที่เหลือลงทุนตั๋วแลกเงินธนาคาร กองทุนเปิดไทยพาณิชย์พันธบัตรรัฐบาล 6M100 อายุ 6 เดือน คาดผลตอบแทน 3.25% ต่อปี และกองทุนเปิดไทยพาณิชย์พันธบัตรรัฐบาล 12M36 อายุ 1 ปี คาดผลตอบแทน 3.25% ต่อปี
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี15 อายุ 6 เดือน มูลค่า 3,000 ล้านบาท เสนอขายวันที่ 31 ส.ค.7 ก.ย. 2554 เน้นลงทุนในตราสารการเงินระยะสั้นของสถาบันการเงินและบริษัทเอกชนทั้งในและต่างประเทศ เช่น เงินฝากประจำ Bank of China สาขามาเก๊า ธนาคารกสิกรไทย โดยเงินลงทุนต่างประเทศเป็นเงินฝากของสถาบันการเงินสกุล CNY และ USD ตราสารหนี้ระยะสั้นที่ออกโดย ICBC Asia สกุล USD และพันธบัตรภาครัฐเกาหลีใต้ Monetary Stabilization Bond โดยคาดว่าจะลงทุนประมาณ 77% ของมูลค่าทรัพย์สินสุทธิของกองทุน ส่วนที่เหลือจะลงทุนในเงินฝากหรือตั๋วแลกเงินของธนาคารพาณิชย์และบริษัทเอกชนในประเทศ ผลตอบแทน 3.65% ต่อปี 
กองทุนนี้เหมาะกับผู้ลงทุนที่ต้องการลงทุนในตราสารหนี้ระยะสั้น และเป็นกองทุนที่มีความเสี่ยงปานกลางค่อนข้างต่ำ โดยเงินลงทุนในตราสารหนี้ต่างประเทศจะมีการทำการป้องกันความเสี่ยงจากอัตราแลกเปลี่ยนทั้งจำนวน 
นอกจากนี้ เปิดจำหน่ายกองทุนเปิดกรุงไทยประจำ 3 เดือน คุ้มครองเงินต้น 3 ถึงวันที่ 2 ก.ย.นี้ ผลตอบแทน 3.10% ต่อปี